Kedves Szülők!

A jövő heti kézműves foglalkozásokkal kapcsolatosan szeretnék információkat megosztani veletek.

Június 22-én hétfőn reggel 08.00 és 08.30 közötti időben várjuk a gyerekeket Hosszúhetényben, a Fő u. 154. számú épülettel (Művelődési Központ) szembeni parkolóban.

Amennyiben gépkocsival érkeztek közvetlenül a parkolóba, munkatársaimmal már várunk benneteket. Ha busszal érkeztek, azt kérlek jelezzétek felém, pontosan hány órakor érkezik be a busz, illetve kísérővel vagy önállóan jönnek a gyerekek. A reggeli találkozó minden alkalommal ugyanígy fog zajlani.

**Program:**

Hétfőn Tíber Mihály méhészetébe megyünk és szinte az egész napunkat ott fogjuk tölteni.Kisebb csoportokban fog történni a foglalkozás. Páran beöltöznek és betekinthetnek a kaptárba, a többiek addig mezei virágokkal, a méhek alapanyagaival ismerkednek, illetve szabadtéri játékokat fogunk játszani. Majd cserélünk.

Közben lesz tízórai, ebéd a helyi étteremben, majd délután uzsonna. Az étkezés minden nap így alakul.

Kedden Ilovay Zsuzsanna míves ékszerkészítő műhelyébe megyünk, ahol egyik csoport gyöngyökből készít ékszert, másik csoport addig a csodaszép kertben Kaáli Nagy Zsombor rajzművésszel terménymandalát, tájképet és más szépséget alkot. Majd váltjuk egymást. A játék itt sem marad el.

Szerdán a Hosszúhetényi Tájház gyönyörű kertjében és kényelmes termében fogunk illatos fürdőbombákat készíteni Amrein Ildikó aromamester segítségével. Közben vetélkedők, egyéni és csoportos játékos foglalkozások lesznek.

Csütörtökön ismét a Hosszúhetényi Tájházban leszünk, ahol Szalay Dóra keramikus irányításával megtanulhatnak a gyerekek korongozni, agyaggal bánni. Közben régmúlt idők fa játékaival fogunk játszani, itt már cserkész lányok és fiuk is beszállnak a csapatjátékokba, versenyekbe.

Pénteken kirándulunk Püspökszentlászlóra, az arborétumba. Izgalmas kalandok, kincskereső játékok lesznek, mesebeli lényekké változunk, és zenélünk, énekelünk, táncolunk kedvünkre.

Amennyiben lehetséges, minden gyermek hozzon magával egy kulacsban innivalót, majd folyamatosan utántöltünk. Óvjuk a természetünket, minél kevesebb műanyag poharat, evőeszközt használjunk. Legyen mindenkinél egy hátizsák, ha van egy esőköpeny, aki érzékeny, annak napfény elleni védőkrém, szunyog és kullancsriasztó lesz nálunk, de aki a sajátját szeretné hozza bátran. Egy fejfedő is jól jön. Ha valaki szeretné elhozni kedvenc társasát, kártyáját, hozza nyugodtan. A pénteki napra kisebb méretű hangszert is lehet hozni. Az időjárás kiszámíthatatlansága miatt öltözzenek a gyerekek rétegesen.

Minden nap 16.00 és 16.30 közötti időben érünk vissza a parkolóba, ahonnan reggel indultunk, itt várjuk a szülőket. Kivéve pénteken, akkor azt szeretném kérni, hogy aki autóval jön, az jöjjön fel Püspökszentlászlóra az arborétum előtti parkolóig és ott vegye át tőlünk a gyeremeket. Ha valaki egyéb elfoglaltság miatt később tud jönni a gyermekért, azt kérem jellezze felém és megoldjuk.

Az étkezésről néhány szó.

A csoportban vannak vegetariánus és laktózra érzékeny gyerekek. Erre külön odafigyelünk. A tízórai és az uszonna tartalmaz gyümölcsöket, lesz szendvics zöldségekkel, lesz műzli, piskóta, kalács stb., változatosan. Az ebéd levesből és második fogásból áll. A gyerekek ízléséhez igazodva próbáltuk összeállítani a napi menűket.

A programokon való részvétel nem kötelező. Akinek nincs kedve éppen aktuális kézműveskedéshez vagy játékhoz, felajánlunk neki más jellegű elfoglaltságot. A lényeg, hogy jól érezze magát. ☺